**Komisija za ocjenu i odbranu magistarskog rada**

1. Prof. dr Udžejna Habul – predsjednica

2. Prof. dr Milanka Miković, prof. emeritus-član/mentor

3. Prof. dr Sanela Bašić – član

- Doc. dr Sabira Gadžo – Šašić – zamjenik člana

**VIJEĆU**

**FAKULTETA POLITIČKIH NAUKA**

Predmet: *Izvještaj Komisije o ocjeni magistarskog rada kandidatkinje Amele Dizdarević, pod naslovom „Uloga dnevnih centara u unapređenju kvalitete života i veće socijalne uključenosti starijih osoba“*

Na osnovu člana 104. Statuta Univerziteta u Sarajevu, te člana 8. Pravilnika o režimu postdiplomskog studija i postupka i odbrane magistarskog rada, Vijeće Fakulteta, na prijedlog Odsjeka za socijalni rad, na sjednici održanoj 15.09.2020. godine, donijelo je Odluku, br. 02-1-1000-1/20, o imenovanju Komisije za ocjenu i odbranu magistarskog rada kandidatkinje Amele Dizdarević pod naslovom *„Uloga dnevnih centara u unapređenju kvalitete života i veće socijalne uključenosti starijih osoba“.*

Komisija je imenovana u sastavu: prof. dr Udžejna Habul – predsjednica, prof. dr Milanka Miković, prof. emeritus-član/mentor, prof. dr Sanela Bašić – član i doc. dr Sabira Gadžo – Šašić – zamjenik člana. Nakon sveobuhvatne analize i ocjene magistarskog rada, Komisija Vijeću Fakulteta političkih nauka podnosi slijedeći:

**IZVJEŠTAJ**

**I OSNOVNI PODACI O KANDIDATKINJI**

Amela Dizdarević rođena je 18.06.1974. godine u Sarajevu, gdje je pored osnovne škole završila i Prvu gimnaziju, jezičko-kulturološko prevodilački smijer. Fakultet političkih nauka u Sarajevu, Odsjek za socijalni rad upisla je 2001. godine, a diplomirala 2005. godine. Postdiplomski studij „Bosna i Hercegovina u savremenom svijetu“ upisla je 2006. godine, također, na Fakultetu političkih nauka, položila je sve ispite s prosječnom ocjenom 8,25.

U profesionalnom smislu bila je angažovana na projketu „ Lokalno demokratsko upravljanje za povratak i reintegraciju“ koji je realiziran 2005. godine od strane Danskog vijeća za izbjeglice, a potop i na projektu „ Condom programming in B&H“, UNFPA (UN populacioni fond), Sarajevo 2006. godine. Učestvovala je na više međunarodnih i domaćih konferencija među kojima su: „Socijalna uključenost u BiH“, UNDP, DFID, SDC, EC i EPPU, Sarajevo, 2006. godine, „Jačanje sistema socijalne zaštite za djecu BiH“, UNICEF 2006. godine. Koautor je priručnika, „Kako osnovati dnevne centre za starije osobe u BiH“, Sarajevo 2005. godine.

Od 1997. godine zaposlena je u Glavnoj komandi NATO/EUFOR snaga na poziciji Supervizor sekcije administrativnih poslova. Posjeduje aktivno znanje engleskog jezika.

**II STRUKTURA MAGISTARSKOG RADA**

Magistarski rad kandidatkinje, pod naslovom:*„Uloga dnevnih centara u unapređenju kvalitete života i veće socijalne uključenosti starijih osoba“,* napisan je na 139. stranica teksta standardnog proreda koji obuhvata 55 tabela i 39 grafikona. Rad, pored uvoda i bibliografije, te zaključaka sadrži četiri cjeline, odnosno četiri poglavlja (1. Starenje i starost: Određenje, faktori prilagođavanja, posljedice povećanja broja starijih osoba; 2. Savremena kretanja u zaštiti starijih osoba; 3. Kvalitet života, socijalna sigurnost i briga o starijim osobama u BiH; 4. Rezultati istraživanja). Uz navedeno, rad sadrži 65 bibliografskih jedinica, koje su primjerene temi.

Navedene cjeline predstavljaju logičko-sadržajnu, konzistentnu i koherentnu cjelinu. Kandidatkinja prvo daje osvrt na metodološki pristup naučnom istraživanju, a potom pregled najbitnih teorijskih koncepata o starenju i starosti s posebnim akcentom na mogućnost veće socijalne uključenosti starijih osoba u zajednicu i aktivnosti dnevnih centara kao alternativnih institucija u osvarivanju koncepta zdravog starenja koji je možda najvažnija pretpostavka za veću socijalnu uključenost starije populacije. Uz navedeno, svako od pobrojanih poglavlja međusobno je povezano i zapravo čini jednu cjelinu i teorijsku osnovu za provođenje istraživanja, tako da kandidatkinja u Zaključnim razmatranjima potvrđuje postavljene hipoteze.

U metodološkom pristupu naučnom istraživanju u radu se polazi od problema, odnosno predmeta istraživanja sa opredjeljenjem da će se što je moguće sveobuhvatnije sagledati kako i da li uopšte država poduzima odgovarajuće mjere za promociju aktivnog starenja, čime se starijim osobama omogućava lakše nošenje sa svakodnevnim problemima ali i veće sudjelovanje u društvo od čega će i samo društvo imati koristi. Kandidatkinja dalje, polazeći od osnovnih postavki formulisanog problema, izvodi naučne i društvene ciljeve istraživanja pri čemu je ključni cilj istraživanja usmjeren na nova saznanja koja ukazuju na potrebu korištenja alternativnih oblika, odnosno alternativnih institucija u pružanju brige o starijim osobama. Na tragu navedenog, polazeći od predmeta istraživanja, ali isto tako u skladu sa ciljevima istraživanja kandidatkinja izvodi glavnu i pomoćne hipoteze istraživanja. S tim u vezi, generalna hipoteza u ovom istraživanju glasi: *Boravak, druženje i provođenje slobodnog vremena u dnevnom centru, kao jednom od oblika vaninstitucionalne altenativne zaštite, doprinosi dužem, zdravijem životu, unapređenju njegove kvalitete i većoj socijalnoj uključenosti starijih osoba.* Iz generalne hipoteze izvedene su i sljedeće posebne hipoteze: da tjelesna aktivnost posebno preventivno-korektivna gimanstika efikasno doprinosi zdravom i aktivnom starenju podržavajući fizičku i mentalnu kondiciju kod starijih osoba, što doprinosi poboljšanju njihovog zdravstvenog stanja; Korištenje društvenih mreža starijim osobama pruža osjećaj veće prihvaćenosti, ali i pretpostavku veće socijalne uključenosti, tako da se uključivanjem u dnevne centre ove osobe ne osjećaju usamljene i otuđene; Dnevni centri su mjesto za sticanje novih prijatelja i za druženje, mogućnost organizovanih aktivnosti i planiranog provođenja slobodnog vremena uz različite vrste okupacionih aktivnosti, doprinosi socijalnoj integraciji i većoj socijalnoj uključenosti korisnika usluga dnevnog centra.

U naprijed navednim cjelinama posmatrano pojedinačno na prvom mjestu dat je teorijski pregled različitih saznanja o starosti i starenju. Tako je u prvom dijelu koji sadrži tri međusobno povezane cjeline u okviru tri podnaslova dato određenje starosti i starenja s posebnim uklonom na dobne granice, ključni faktori i mogućnosti prilagođavanja na promjene koje donosi starenje, te uticaj i posljedice povećanja broja i učešća starijih u ukupnoj populaciji na društvo.

Drugi dio, pod naslovom „Savremena kretanja u zaštiti starijih osoba“, sadrži odgovarajuće pokazatelje o broju starijih osoba u svijetu i BiH s nezadrživom tendencijom rasta ove populacije. S tim u vezi, poseban akcenat dat je na promjene uzrokovane povećanjem broja starije populacije u smislu finansija, zapošljavanja, socijalne i zdravstvene zaštite, međugeneracijske solidarnosti itd. Sve to je šire analizirano u kontekstu socijalne sigurnosti i zaštite starijih osoba u BiH, uz navođenje procjena Svjetske banke da će do 2025. godine jedna petina do jedne četvrtine stanovništva BiH imati više od 65. godina starosti.

U trećem dijelu, pod naslovom „Kvalitet života, socijalna sigurnost i briga o starijim osobama u BiH“, kandidatkinja daje pregled zakonodavnog okvira i mogućnost primjene zakonskih odredaba u praksu, uz konstataciju da najveći broj starijih osoba živi u siromaštvu bez mogućnosti korištenja odgovarajućih usluga socijalne zaštite, pri čemu je npr. korištenje kućne njege i tuđe pomoći samo u Kantonu Sarajevo u 2018. godini bilo neophodno za 11000 starijih osoba, s tim da je to negdje oko 2% ove populacije, dok naknada na ime ove vrste usluge iznosi samo 90 KM mjesečno. Poseban akcenat u ovom dijelu rada dat je i na teorijski pristup vaninstitucionalne alternativne zaštite starijih osoba i pružanje usluga ovoj populaciji u dnevnim centrima. U ovom kontekstu, pored teorijskog uklona vezano za organizaciju, način rada i pružanje usluga ovim ustanovama, prezentirane su konkretne aktivnosti 15 dnevnih centara za zdravo starenje, koliko ih ukupno ima, u Kantonu Sarajevo sa posebnim osvrtom na zadatke socijalnog rada u ovim ustanovama.

U okviru četvrte cjeline, „Rezultati istraživanja“, koja predstavlja centralni dio magistarskog rada (74-118 str.), prezentirani su pokazatelji istraživanja koje je provedeno na uzorku od ukupno 81 ispitanika koji su korisnici Centra za zdravo starenje Novo Sarajevo. U ovom kontekstu, uz prezentaciju socio-demografskih podataka ispitanika u rezultatima istraživanja dati su i pokazatelji o njihovoj socijalnoj sigurnosti, gdje je 49,4% ispitanika navelo da njihova primanja nisu dovoljna ni za podmirenje osnovnih životnih potreba. U dobijenim pokazateljima posebno značajan je podatak koji govori da više od 65% ispitanika cijeni da se njihovo zdravstveno stanje poboljšalo nakon uključivanja u dnevni centar. Također, većina ispitanika je odgovorila da različite organizovane aktivnosti u dnevnom centru, npr. sekcije, mogućnost korištenja računara, pohađanje kurseva stranog jezika itd. pozitivno djeluje, posebno na njihov mentalni status, te mogućnost veće socijalne uključenosti u zajednicu. Uz navedeno, gotovo svi ispitanici, ili 97,5% su naveli da su uključivanjem u dnevni centar proširili krug prijatelja što je i pokazatelj veće socijalne uključenosti i pozitivnog djelovanja dnevnih centara na smanjenje usamljenosti, koja je veliki problem većine starijih osoba.

Jednom riječju, rezultati dobijeni ovim istraživanjem govore o potrebi dalje promocije i otvaranja novih dnevnih centara za zdravo starenje u svim opštinama na području BiH, budući da boravak, druženje i način provođenja slobodnog vremena u ovim ustanovama doprinosi zdravom starenju, unapređenju kvalitete života i većoj socijalnoj uključenosti starijih osoba, što se direktno odražava na smanjenje troškova za socijalnu i zdravstvenu zaštitu ove populacije.

**III OCJENA MAGISTARSKOG RADA**

Rezultati naučnog istraživanja prezentirani u magistarskom radu *„Uloga dnevnih centara u unapređenju kvalitete života i veće socijalne uključenosti starijih osoba“,* ne samo da povezuju postojeća teorijska saznanja i rezultate empirijskog istraživanja, koji su u funkciji teorijsko empririjskih argumenata potvrdili hipoteze o predmetu istraživanja, nego su na određeni način popunili i prisutne praznine u postojećem naučno-saznajnom fondu o obrađivanoj temi, koja pripada nauci socijalnog rada u okviru koje je istraživanje i realizovano. Stoga Komisija jednoglasno ocjenjuje:

* Kandidatkinja ispunjava sve Zakonom propisane uslove za odbranu magistarskog rada.
* Predmetno istraživanje empirijsko-teorijskog karaktera provedeno je u skladu sa zahtjevima nauke o metodologiji.
* U teorijsko metodološkom smislu magistarski rad je akademski korektno napisan, predmet, ciljevi, hipotetički okvir i metode istraživanja su jasno postavljeni i korektno obrazloženi, tako da rad zadovoljava sve teorijsko metodološke i naučne kriterijume, odnosno, propisane standarde za ovu vrstu rada.
* U istraživačkom smislu kandidatkinja je uradila zanimljivo i značajno istraživanje kojim je potvrdila postavljene hipoteze u kontekstu precizno određenog predmeta i ciljeva istraživanja.
* Korištenjem relevantne literature dat je pregled najsavremenijih spoznaja i dostignuća o mogućnostima veće socijalne uključenosti starijih osoba u zajednicu, posebno primjenom koncepta zdravog starenja.

**Zaključak i prijedlog komisije**

Komisija jednoglasno zaključuje da magistarski rad kandidatkinje *Amele Dizdarević,* pod naslovom *„Uloga dnevnih centara u unapređenju kvalitete života i veće socijalne uključenosti starijih osoba“,*predstavlja značajno multidisciplinarno istraživanje, čijom je koncepcijom i interpretacijom dobijenih pokazatelja istraživanja, posebno njihovim povezivanjem sa sveukupnim stanjem u BiH društvu i Kantonu Sarajevo dat određeni doprinos ne samo nauci socijalno rada nego i drugim naučnim disciplinama, gerontologiji, pravu, medicini itd.

Stoga, imajući u vidu navedeno, Komisija predlaže Vijeću Fakulteta političkih nauka da usvoji ovaj Izvještaj i zakaže javnu odbranu magistarskog rada pod naslovom *„Uloga dnevnih centara u unapređenju kvalitete života i veće socijalne uključenosti starijih osoba“,* kandidatkinje Amele Dizdarević.

Sarajevo, 12.10.2020. **KOMISIJA**

Prof. dr Udžejna Habul – predjednica

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prof. dr Milanka Miković, prof. emeritus-član/mentor

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prof. dr Sanela Bašić – član

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Doc. dr Sabira Gadžo – Šašić – zamjenik člana

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_